text: 18-årig mister ben i arbejdsulykke
  17 november 2017 kl. 11.19
  Politiet og Arbejdstilsynet undersøger arbejdsulykke med havefræser i Grindsted. En 18-årig elev blev kvæstet.
  En 18-årig produktionsskoleelev fra Grindsted-området fik torsdag revet det ene ben af ved en arbejdsulykke, da han arbejdede med en fræser i en haveforening. Det andet ben er svært beskadiget.
  Det oplyser vicepolitiinspektør Frede Nissen, Sydøstjyllands Politi. 
  Ulykken skete torsdag formiddag, da den 18-årige elev fra Grindsted Produktionsskole arbejdede med en fræser i en nærliggende haveforening.
  Der er endnu ikke oplysninger om de nærmere omstændigheder ved ulykken. Derfor vides det ikke, hvordan den unge mand fik benet ind i fræseren.
  - Ved ulykken får han sit ene ben revet af, og det andet er slemt beskadiget, siger Frede Nissen.
  Den 18-årige er blevet indlagt til behandling på Odense Universitetshospital.
  Politiet og Arbejdstilsynet samarbejder nu om at undersøge, hvordan ulykken kunne ske.
  